Osman Kavála

Osman Kavála (født 2. oktober 1957 i Paris) er en tyrkisk forretningsmann, aktivist og politisk fange. Han er en av Tyrkias ledende filantroper og en betydelig forretningsmann som omtales som «den røde milliardær» for sine radikale synspunkter. Han har i det stille støttet kunstnere og intellektuelle. I april 2022 ble han av en tyrkisk domstol dømt til livstid i fengsel for medvirkning til opptøyer i 2013 og kuppforsøk i 2016. Kavala har avvist anklagen.

I 1983 medvirket han til etableringen av forlaget İletişim Yayınları som blant annet har gitt ut Orhan Pamuk. Kavála støttet den sveitsiske historikeren Hans-Lukas Kieser i arbeidet med Talaat Pasha: Father of Modern Turkey, Architect of Genocide (Princeton University Press, 2018).

Bakgrunn
Han ble født i Paris i 1957. Familien har drevet tobakkshandel. Familien flyttet fra det nordlige Hellas til Tyrkia under befolkningsutvekslingen i 1923. 

Han studerte ved det eksklusive Robert College i Istanbul og økonomi ved University of Manchester. I Manchester på 1970-tallet ble han kjent med medlemmer av IRA. Han avbrøt doktorgradsstudiene ved The New School for Social Research og reiste hjem til Istanbul for å ta over familiebedriften da faren døde.

Fengsling
Han har vært fengslet siden 18. oktober 2017 for sin rolle i demonstrasjonene om Gezi-parken og påståtte forsøk på å forstyrre den konstitusjonelle orden og avsette regjeringen med voldelige midler. Ti ambassader i Tyrkia ba i oktober om løslatelse av Kavála. Bakgrunnen for kravet fra ambassadørene er beslutning i Den europeiske menneskerettsdomstolen som mener Tyrkia bryter menneskerettskonvensjonen ved å holde Kavála fengslet. Han er også tiltalt for medvirkning til kuppforsøket i 2016. Han risikerer livstid for de forholdene han er tiltalt for. Han er ikke dømt for noe. Menneskerettsdomstolen konkluderte i 2019 med at fengslingen av Kavála er i strid med Den europeiske menneskerettskonvensjon på flere punkter: rimelig grunn til mistanke (artikkel 5(1)), rettslig vurdering av saken innen rimelig tid (artikkel 5(4)) og innskrenkninger i individuelle rettigheter med annet motiv (artikkel 18). Bruddet på artikkel 18 er det mest alvorlige.

I oktober 2021 ble det kjent at president Recep Tayyip Erdoğan ville erklære ambassadører fra 10 land (inkludert Norge) for uønskede i Tyrkia. Bakgrunnen er at Canada, Danmark, Frankrike, Tyskland, Nederland, Norge, Sverige, Finland, New Zealand og USA i en felles uttalelse 18. oktober krevde løslatelse av Kavala. Erdoğan trakk noen dager senere tilbake trusselen om å utvise ambassadørene.

Referanser 

Tyrkiske forretningsfolk
personer fra Paris